Гаилә бәйрәме

(Башлангыч сыйныфларда үткәрү өчен)

 **Гөлнур ЗАГАФАРОВА**,

*Арча районы Сеҗе төп гомуми белем мәктәбенең башлангыч сыйныфлар укытучысы*

**Максат:** җәмгыятьнең төп кыйммәте буларак укучыларда гаиләңә карата тугрылык һәм җаваплылык хисе тәрбияләү.

**Бурычлар**:

Гаилә иминлеген тәэмин итү өчен югары әхлакый караш формалаштыру;

Комуникатив аралашу зәвыгын үстерү;

Уңай хисләр һәм тойгылар булдыру;

Балаларда гаиләдә җылы мөгаләмәләр тудыруда үз өлешләрен кертә алуны аңлау хисе тәрбияләү.

**Җиһазлау:** тема буенча мультимедийлы компьютер презентациясе, һава шарлары, курчаклар, әйтемнәр белән плакатлар.

**Укытучы:** Исәнмесез, кадерле балалар һәм өлкәннәр! Бүген безнең дус, тату гаиләбездә зур бәйрәм, әтиләр, әниләр, әбиләр, бабайлар, апалар, сеңелләр, абыйлар, энеләр бәйрәме. Безнең зур гаиләбезнең бәйрәме!

(Зал плакатлар белән бизәлгән)

ГАИЛӘ - ИЛ ТЕРӘГЕ.

ГАИЛӘ - БӘХЕТ АЧКЫЧЫ.

ГАИЛӘ - ГОМЕР ЧИШМӘСЕ.

БАЛАЛАР - ӨЙНЕҢ БИЗӘГЕ.

БАЛАГА ИҢ КУӘТЛЕ КЕШЕ - АТА.

ТАТУ ГАИЛӘГӘ КАЙГЫ КЕРМИ.

Ана куены туннан җылырак.
Ана җылысы - кояш җылысы.

Ата һөнәре - балага мирас.

Ата юлы балага такыр.

Ата-ананы тыңлаган адәм булган, тыңламаган әрәм булган.

Ата-ананы тыңламаган, олыгайгач үзе дә игелек күрмәс.

Ата-бабасын искә алмаган кеше игелек күрмәс.

Тату туганнар таштан койма корганнар.

Туган бар җирдә ярдәм бар.

Гаилә - гомер чишмәсе.

Гаилә - ил терәге.

Атаның сүзе - акылның үзе.

Әткәй - шикәр, әнкәй - бал.

АЛТЫН-КӨМЕШНЕҢ ИСКЕСЕ БУЛМАС, АТА-АНАНЫҢ БӘҺАСЕ БУЛМАС.
 АГАЧ НӘСЕЛЕ ҖИР ҮТӘ КЕРӘ, АДӘМ НӘСЕЛЕ ИЛ ҮТӘ КЕРӘ.
АТА-АНА ГАЙРӘТЛЕ БУЛСА, БАЛА ГЫЙБРӘТЛЕ БУЛА.

**Укытучы:** Гаилә - ул җылы учак. Учак янына аның әгъзалары җыела. Гаилә никадәр нык булса, аннан килгән җылылык та шулкадәр көчле була.

Гаиләнең нигезе нык булырга тиеш. Гаилә ул – йорт кебек, ә нигезе нык булмаган йорт җимерелә. Әти-әни – йортның тоткасы, ә балалар – аның көзгесе.

Гаилә – ул чыннан да кеше тормышының иң әһәмиятле өлеше. Туганның беренче секундыннан ук кечкенә кеше үзенең гаиләсендә була. Безнең башлангыч сыйныф укучылары да 1 нче сыйныфтан башлап яңа гаиләле булдылар. Безнең сыйныф турында да : “Нинди тату гаилә!”-дип әйтерләр дип өметләнәсе килә. Балалар сезнең өчен , кадерле өлкәннәребез, бик күп котлаулар, җылы сүзләр әзерләделәр. Хәзер алар сезгә үзләре яраткан җырны башкарып китәрләр.

**Әти, әни җыры** (Анвария сүзләре, Урал Рәшитов көе)

**Укытучы:** Борынгы заманнардан ук , кеше кабилә булып яшәгән чорда ук, алар арасында башлыклар булган. Башлык иттереп иң акыллы, зирәк ирләрне сайлаганнар. Бүгенге көндә күп гаиләләрдә башлыклар булып зур хөрмәткә ия булган бабайлар тора. Балаларга күпме шатлык тудыралар мәрхәмәтле бабайлар: аларны мактыйлар, оныкларга бүләкләр алалар, ә шулай ук җәза да бирергә мөмкиннәр. Алар өйдә дә, эшләрендә дә зур хөрмәткә лаек кешеләр.

Хәзер сүзне укучыларның үзләренә бирәбез.

**Укучылар**:

1.Минем бабай яшь әле

Минем бабай чип-чибәр.

Бабайны күргән кешеләр:

“Егетләр кебек син”, - диләр.

Бабаем көлеп тора,

Йөзе нур сибеп тора.

Көне буе ничек армый-

Куллары биеп тора.

2.Минем бабай уңган бик,

Минем бабай кулай бик,-

Әйткәнемне дә көтми,

Үзе һәрвакыт җитди.

**Укытучы:** Менә нинди безнең бабайлар: акыллы, гадел, оныкларга үрнәк.

Бабайлар хөрмәтенә безнең укучыларыбыз җыр башкарып китәрләр.

**“Иң шәп бабай”** җыры (Рөстәм Сәрвәров муз. Рөстәм Бакиров сүзләре)

**Уен “Оныгыңны таны”** (Бабайларның күзләрен бәйләнә, оныклар каршыларына баса.Чәчләрен киемнәрен тотып карап. Бабайлар үзләренең оныкларын танырга тиешләр).

**Укытучы:** Оныклар белән бергә булу өчен бабайларга бик күп көч кирәк. Аларга нык сәламәтлек телибез! Бабайлар белән бергә әбиләр дә безнең иң кадерле кешеләр. Әбиләр безне җылы оекбаш, бияләйләр бәйләп сөендерәләр. Тәмле-тәмле камыр ашлары белән сыйлыйлар.

**Укучылар**:

1.Минем әби бик әйбәт,

Гел көлеп кенә тора.

Балакаем, дип әйтеп,

Сөеп, иркәләп тора.

Әбием һәркөн безгә

Тәмле ашлар пешерә,

Сөйкемле сүзләре белән

Безнең күңелне күрә.

Без әбине яратабыз,

Ул да безне ярата.

Безнең әбидән дә әйбәт

Кем бар икән дөньяда?

**Укытучы:** Әтиләрнең, әниләрнең эшкә барасылары бар. Әле ярый шимбә көн бар. Ә әбиләр һәрвакыт янда. Күпме бишек җырлары, бала юаткыч такмаклар беләләр безнең әбиләр. Әбиләрнең күңел җылысын, йомшак кулларын без бишектән үк хәтерлибез. Хәзер укучылар башкаруында **бишек җыры “Әлли бәлли бәү”** (Разил Вәлиев шигыре, Шамил Тимербулатов көе)

**Укытучы:**Сүзне әбиләргә бирәбез алар нинди бишек җырлары ,балалар юаткычлар, мөнәҗәтләр һ.б .беләләр икән?...

**Уен: “Алъяпкычны бизә”** (Әбиләргә оныклары белән бергә татар халык орнаментларыннан бизәк кистерү һәм кәгазь алъяпкычны бизәү.)

Балалар башкаруында җыр “Әбием-әбекәем”

**Укытучы:** Бабайлардан соң өлкән башлык булып гаиләдә әтиләр кала. Безнең гаиләләрдә әтиләрнең нинди икәнен беләсегез киләме?

**Укучылар:**

1.Ул җирдә иң шәп кеше,

Шәп кеше, гаҗәп кеше.

Кем дисезме? Ул кеше –

Минем әти, әлбәттә.

 2.Минем әткәй иң көчле кеше

Баһадир төсле кеше

Ул зирәк тә, шаян да,

Акыллы да, әйбәт тә.

 **Җыр: “Рәхмәт сиңа, әти!”** (Миләүшә Хуҗина)

**Укучылар** башкаруында шигырьләр:

**1.Әминә Бикчәнтәева “Әтием белән икәү”**

**2. Ямаш Игәнәй “Әти кайтыр эштән...”**

**3. Роберт Миңнуллин “Әтием төзәтүче”**

Әти белән икәүләп,

Бораулап та игәүләп,

Кыргалап та сыргалап,

Сыргалап та боргалап,

Гел боргалап торгалап,

Машина төзәтәбез!

Кәкресен төзәйтәбез,

Кирәген үзгәртәбез.

Икебез дә уңган без,

Икебез дә булган без.

Әтием- төзәтүче.

Мин үзем-күзәтүче!

4.**Роберт Миңнуллин “Әти төсле!”**

Әти бик тә кыюсыз,

Бик бәләкәй һәм чандыр

Малай булган кайчандыр.

Соңга да калгалаган.

Шелтә дә алгалаган.

Бик яраткан уйнарга.

Кайда гына йөрмәгән,

Өйгә кайтып кермәгән.

**Укытучы:** Менә шундый безнең алтын куллы әтиләр.

**Уен:**  “Әтиләргә кызларының чәченә бантик бәйләтү ярышы”

**Укытучы**: Чыдам безнең әтиләр, көчле. Ләкин безнең ир-атларыбыз әниләребездән башка берни дә эшли алмаслар иде.

**Укучылар** башкаруында шигырьләр:

|  |
| --- |
| 1.**Нәҗип Мадъяров «Мин әнигә булышам»** |

2. **Йолдыз Шәрәпова” Уңган малай”**

3. **Резеда Вәлиева “Рәхмәт әйтәсем килә”**

Укучылар башкаруында **” Әнием” җыры** ( З. Минһаҗева)

**Уен** “Әниләргә малайлары белән бергә кадак кактыру ярышы”

**Укытучы**: Безнең тормышта барысы да гаиләдән тора. Гаилә –безнең киләчәктәге өлгебез, безнең таянычыбыз.” Оясында ни күрсә, очканда шул була ,“ ди татар халык әйтеме. Гаиләгезне беркайчан да онытмагыз.

 Әйдәгез үзебенең якынарыбызны һәрвакыт яратыйк, аларны саклыйк, аларга шатлык һәм елмаю бүләк итик. Гаиләләребездә тату яшик. Гаиләләребезне саклыйк!

Укучы **Ф.Яруллинның “Бай кеше”** шигырен башкара.

**Укытучы**: Дәү әниләр, дәү әтиләр

Гаиләдә булсалар.

Тәрбияле. Мәрхәмәтле

Булып үсә балалар.

Сөенеч ул өлкәннәргә

Оныкларның булуы.

Онык-оныкчыклар белән

Өй эчләре тулуы.

Дәү әниле, дәү әтиле

Гаиләләр күбрәк булсын.

Пар канатлы, сәламәт

Балалар күбрәк тусын.

 Йомгаклау өлешендә **“Рәхмәтлемен ходаема” дигән җыр** башкарыла..

Сценарийны төзегәндә Рафис Корбан, Ренат Харис,Әминә Бикчәнтәева, Йолдыз Шәрәпова, Шәүкәт Галиев, Роберт Миңнуллин, Резеда Вәлиева, Зәкия Туфайлова, Ямаш Игәнәй, Нәҗип Мадьяров , Фәймә Зәйнуллина шигырьләре файдаланылды.